ไอเอ็นจีออกกองทุนเกาหลีชูผลตอบแทน 1.8-1.9%
บลจ.ไอเอ็นจี คลอดกองทุนพันธบัตรเกาหลี 12M2 ชูผลตอบแทน 1.80%-1.90% มั่นใจกระแสตอบรับดี
26 เม.ย. 2553

บลจ.ไอเอ็นจี คลอดกองทุนพันธบัตรเกาหลี 12M2 ชูผลตอบแทน 1.80%-1.90% มั่นใจกระแสตอบรับดี
บลจ.ไอเอ็นจี เสนอขาย “กองทุนเปิด ไอเอ็นจี ไทย พันธบัตรเกาหลี 12M2”  ระหว่างวันที่ 22-29 เมษายน  เน้นลงทุนในพันธบัตรรัฐบาลเกาหลีใต้ อายุ 12 เดือน  คาดผลตอบแทนอยู่ในระดับ 1.80%-1.90% ต่อปี เป็นทางเลือกให้กับนักลงทุนในช่วงสถานการณ์ประเทศผันผวน ระบุผลตอบแทนอยู่ในระดับที่น่าพอใจ อีกทั้งกองทุนยังป้องกันความเสี่ยงด้านอัตราแลกเปลี่ยน 100% และผู้ลงทุนบุคคลธรรมดาไม่ต้องรับภาระภาษี เผยจองขั้นต่ำ 2 พันบาท
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) จำกัด เปิดเผยว่า ขณะนี้ บลจ.ไอเอ็นจี อยู่ระหว่างการเสนอขาย “กองทุนเปิด ไอเอ็นจี ไทย พันธบัตรเกาหลี 12M2” ซึ่งมีนโยบายลงทุนในพันธบัตรรัฐบาลเกาหลีใต้ ที่มีอายุการลงทุนคงเหลือประมาณ 12 เดือน โดยคาดว่ากองทุนดังกล่าวจะให้ผลตอบแทนในระดับ 1.80%-1.90% ต่อปี
“กองทุนพันธบัตรเกาหลียังคงเป็นทางเลือกที่น่าสนใจสำหรับผู้ลงทุนที่คาดหวังผลตอบแทนที่ดีกว่าการลงทุนในพันธบัตรในประเทศที่มีอายุใกล้เคียงกัน รวมถึงผลตอบแทนจากอัตราดอกเบี้ยเงินฝากธนาคารพาณิชย์ในระยะเวลาเดียวกัน ถึงแม้ว่าที่ผ่านมาผลตอบแทนจะปรับตัวลดลงไปบ้างเมื่อเทียบกับช่วงก่อนหน้านี้ แต่ก็มีการปรับตัวดีขึ้นมาในช่วงนี้ ทำให้มั่นใจว่า กองทุนเปิด ไอเอ็นจี ไทย พันธบัตรเกาหลี 12M2 จะได้รับความสนใจจากนักลงทุนเป็นอย่างดี เพราะนอกจากผลตอบแทนที่น่าพอใจแล้ว กองทุนดังกล่าวยังป้องกันความเสี่ยงจากอัตราแลกเปลี่ยน 100% และผู้ลงทุนบุคคลธรรมดายังได้รับการยกเว้นภาษีเงินได้อีกด้วย" นายต่อกล่าว
นอกจากนี้ ต้องยอมรับว่า ขณะนี้สถานการณ์การลงทุนในประเทศไทยยังคงผันผวนเนื่องจากความไม่แน่นอนทางการเมือง ส่งผลให้นักลงทุนต้องการลดความเสี่ยงจากการลงทุนโดยเฉพาะในตลาดหุ้นที่ผันผวนอย่างมากในช่วงที่ผ่านมา ขณะที่ในการประชุมของคณะกรรมการกำหนดนโยบายการเงิน (กนง.) ธนาคารแห่งประเทศไทย (ธปท.) ครั้งล่าสุดเมื่อวันที่ 21 เมษายนที่ผ่านมา ที่ประชุมยังคงอัตราดอกเบี้ยไว้ที่ระดับ 1.25% เป็นครั้งที่ 8 ติดต่อกัน ทำให้การคาดการณ์ว่าดอกเบี้ยจะปรับสู่ขาขึ้นอาจจะถูกเลื่อนออกไป ซึ่งปัจจัยดังกล่าวจะสนับสนุนให้นักลงทุนสนใจที่กระจายความเสี่ยง และแสวงหาผลตอบแทนที่น่าพอใจผ่านกองทุนเปิด ไอเอ็นจี ไทย พันธบัตรเกาหลี 12M2